Vermiste seuntjie dood, verkool aangetrefArgieffoto ŉ Agtjarige seuntjie van die Oos-Rand wat sedert Sondag vermis was, se halfverbrande liggaam is gevind en die polisie het Dinsdag ŉ beroep gedoen op die gemeenskap om hulle by te staan om die skuldige vas te trek. Volgens kapt. Tsekiso Mofokeng, ŉ polisiewoordvoerder, is die seun se liggaam in ŉ veld naby die Ramaphosa informele nedersetting gevind. “Daar was ŉ kous in sy mond gedruk en ŉ gebruikte kondoom is langs sy liggaam aangetref,” het Mofokeng Dinsdag gesê. Die seun is Maandag by die Reigerpark-polisiestasie as vermis aangemeld. Hy was Sondag vir die laaste keer gesien toe hy met maatjies in die gebied gespeel het. “Sy liggaam is Maandagmiddag deur ŉ voetganger opgespoor. Die voetganger het die polisie ontbied. Die liggaam pas die beskrywing van die vermiste kind.” Die polisie ondersoek ŉ saak van moord en verkragting. Niemand is nog in verband met die voorval in hegtenis geneem nie.